Gent Gran torna al maig amb teatre, musicals, un documental i molt humor
14 de maig de 2021

La programació del mes de maig de Gent Gran arranca aquest diumenge 16 amb la comèdia ‘Arsénico por compasión’, a càrrec de Teatreliana. La cita, que ja ha penjat el cartell de complet, contarà la història de Silvestre, un crític teatral famós i fadrí que anuncia a les seues ancianes ties que per fi ha decidit casar-se.

Les activitats continuaran divendres que ve 21 amb la conferència ‘Més val pre-riure que curar’ a càrrec d'Amaia Prieto. Una xarrada per a sentir, expressar i activar el sentit de l'humor dels més majors amb una fortalesa humana que afavoreix la salut i permet acceptar les adversitats de la vida. Una trobada saludable, nutritiva i divertida que augmentarà la vitalitat dels assistents. La cita tindrà lloc en el Nou Espai del Centre Sociocultural, a les 19 hores. L'entrada serà lliure i gratuïta i l'aforament estarà limitat.

Un dels esdeveniments més esperats d'aquest mes de maig serà el musical ‘Maravilloso fue volver’, l'espectacle homenatge a Lina Morgan en el qual el públic recordarà cançons populars amb unes coreografies de somni. Més de 100 minuts d'una comèdia entranyable en el qual no faltarà la mítica consigna: ‘Gràcies per vindre’. Les entrades per a l'espectacle, que tindrà lloc aquest pròxim diumenge 23 a l'Auditori Municipal, es posaran a la venda en Elientrada en els pròxims dies.

Per a tancar el cicle dedicat a la gent gran el divendres 28 podran gaudir del documental ‘El deseado’. La història de Vicente, un xiquet amb una vida aparentment normal fins que, amb 38 anys, coneix la notícia que va ser un bebé robat. La sala del Nou Espai acollirà la projecció, a les 19 hores. L'entrada serà lliure i l'aforament també serà limitat.

La regidora de Persones Majors, Eva Santafé ha recordat que els nostres majors també mereixen una oferta de cultura segura sense eixir de l'Eliana i ha recordat que, per a totes aquelles persones que tinguen dificultats a l'hora de traure les seues entrades o invitacions per Internet, existeix el Servei d'Orientació i Informació en el Centre Sociocultural, els dimarts i dijous de 10.00 a 14.00 hores.